**AKCIJSKI PLAN ZA PROVEDBU NACIONALNOG STRATEŠKOG OKVIRA PROTIV RAKA ZA RAZDOBLJE DO 2025.**

Rak je vodeći javnozdravstveni problem u Republici Hrvatskoj. Maligne bolesti su kompleksan problem, kako iz kliničke tako i iz javnozdravstvene perspektive. U svrhu provedbe prioriteta, mjera i aktivnosti utvrđenih Nacionalnim strateškim okvirom protiv raka do 2030. izrađen je Akcijski plan za provedbu Nacionalnog strateškog okvira protiv raka za razdoblje do 2025. Akcijski plan ima tri prioritetna područja: doprinos smanjenju pojavnosti raka promicanjem zdravih životnih navika i učinkovitija provedba nacionalnih preventivnih programa, uspostava sustava optimalnog praćenja i kontrole podataka o onkološkim pacijentima, doprinos smanjenju pojavnosti i smrtnosti od raka te produljenje i povećanje kvalitete života oboljelih od raka. Planirane mjere i aktivnosti obuhvaćaju primarnu prevenciju, sekundarnu prevenciju, dijagnostiku, liječenje, posebna područja onkologije, palijativnu skrb, edukaciju, istraživanje, nacionalnu onkološku mrežu i bazu podataka te područje praćenja i izvješćivanja.

Planirane aktivnosti uključuju interdisciplinarni rad stručnjaka iz različitih sektora i djelatnosti kao i predstavnika tijela državne uprave uz doprinos udruga bolesnika kako bi se kroz zajedničke intervencije doprinijelo pozitivnim iskoracima na području malignih bolesti. Akcijski plan donosi multidisciplinarni, integrirani i znanstveno utemeljeni pristup čime će se osigurati provedba javnih politika na području raka i ostvarenje njenih ishoda tijekom naredne tri godine provedbe.